text: Se video: Skovene går i frø
  27 oktober 2014 kl. 12.12
  I disse dage indsamles frø fra nogle af Danmarks flotteste træer. Frøene skal blive til nye juletræer og bøgeskove. 
  I skovene ved Kolding er der aktivitet og traktorlarm i disse dage. I Stenderup Nørreskov og Midtskov samles der bog fra de bedste bøgetræer. I Ussinggård Skov indsamles der kogler fra nordmannsgran.
  Stenderupskovene har en lang tradition for at producere kvalitetstræ. Her er flotte bevoksninger af f.eks. bøg, lind og stilkeg. I de år, hvor træerne sætter mange frø, indsamles frøene og sendes til Planteavlsstationen, som står for videre bearbejdning og salg.
  - Det er ikke et superår i forhold til frø, men det ser alligevel ud til, at udbyttet bliver rimeligt godt, siger skovfoged Claus Simonsen, Naturstyrelsen Trekantsområdet.
  I år er der hårdt brug for frø, fordi stormene i efteråret 2013 nedlagde mange træer i hele landet. Dertil kommer, at der laves en del skovrejsning på landsplan. Det kræver også en stor mængde planter.
  Se og hør Claus Simonsen (51 sek.):
  
  